Александра Дадарио

Александра Анна Дадарио (на английски: Alexandra Daddario) е американска актриса. По-известените ѝ роли са на Анабет Чейс във филмовата поредица за Пърси Джаксън, Блейк Гейнс в Сан Андреас и Съмър Куин в Спасители на плажа.
Участва и във филмите Тексаско клане на 3D и Ергени за седмица и е гост в телевизионни сериали като Престъпления от класа, Винаги е слънчево във Филаделфия, Истински детектив, Ново момиче и Зловеща семейна история: Хотел. През 2021 г. участва в първия сезон на сериала на HBO Белият лотос, за който получава положителни отзиви от критиката и номинация за Еми за изключителна поддържаща женска роля в ограничен или антологичен сериал или филм през 2022 г.
Родена е на 16 март 1986 г. в Ню Йорк, най-голямото дете на Кристина, адвокат, и Ричард Дадарио, прокурор и бивш ръководител на отдела за борба с тероризма на полицията в Ню Йорк. Има по-малък брат, Матю, и по-малка сестра, Катарина, които също са актьори. Дядо ѝ по бащина линия е Емилио Дадарио, член на Камарата на представителите на САЩ за Кънектикът в периода от 1959 до 1971 г. Тя има италиански, унгарски, английски, словашки и ирландски корени.
Дадарио е израснала в Манхатън, Горен Ийст Сайд. Учила е в училището Brearley, както и в Професионално детско училище. В интервюта Дадарио споделя, че е решила да бъде актриса на 11-годишна възраст. Посещава колежа „Меримант Манхатън“. От години изучава актьорската техника на Мейснер.
Дадарио дебютира в телевизията на 16-годишна възраст, когато играе тийнейджърката Лори Луис в сапунената опера на ABC „Всички мои деца“. Първата й голяма роля е на Анабет Чейс във фантастичния приключенски филм Пърси Джаксън и боговете на Олимп: Похитителят на мълнии през 2010 г. Получава и епизодичната роля на Кейт Моро, романтичния интерес на героя на Нийл Кафри в драматичния сериал на „Ю Ес Ей Нетуърк“ Престъпления от класа. През 2011 г. участва в комедийния филм „Ергени за седмица“ и има епизодична роля като Рейчъл в комедийния драматичен сериал на „Ен Би Си“ Parenthood.
През 2012 г. Дадарио участва в музикалния видеоклип към песента на Имаджин Драгънс „Radioactive“, която има над 1 милиард гледания в Ютуб. Появява се като гост в епизод на ситкома на „Еф Екс“ It's Always Sunny in Philadelphia, в който играе Руби Тафт. Първата й главна роля след „Пърси Джаксън“ е в главната роля във филма „Тексаско клане 3Д“ през 2013 г. През август 2013 г. Дадарио отново играе Анабет Чейс в продължението на Пърси Джаксън и Боговете на Олимп: Морето на чудовищата. След това тя се появява в романтичната комедия на ужасите Burying the Ex с Антон Йелчин и Ашли Грийн. Филмът е част от селекцията извън състезателната програма на Филмовия фестивал във Венеция през 2014 г.
През януари 2013 г. играе в първия сезон на антологичния сериал на HBO „Истински детектив“. Появява се в четири епизода като Лиза Трагнети, съдебен репортер, която има извънбрачна връзка с героя на Уди Харелсън. На следващата година получава главната роля на Блейк Гейнс във филм „Сан Андреас“, в който играе редом до Дуейн Джонсън. Също през 2015 г. Дадарио има епизодично участие в пилотния епизод на комедийния сериал „Последният човек на Земята“, създаден от Уил Форте и с участието на Уил Форте.
През 2016 г. получава поддържаща роля в романтичния драматичен филм на Никълъс Спаркс „Изборът“, режисиран от Рос Кац. На следващата година Дадарио играе една от главните роли във филмовата адаптация на „Спасители на плажа“, събирайки се отново с партнора си от „Сан Андреас“ Дуейн Джонсън. Същата година Дадарио играе ролата на Кейт Джефрис в комедията „Промяна в плана“, режисирана от Уилям Мейси. През 2018 г. тя се появява в музикалния клип към песента Wait на „Маруун Файв“ и играе ролята на Ейвъри Мартин в романтичната комедия „Когато се срещнахме за първи път“, в който си партнира със съавтора на филма Адам Девайн. Дадарио има и епизодична роля като водолаз в режисирания от Брад Пейтън филм Rampage, но нейните сцени са изрязани във финалната версия.
През 2018 г. Дадарио играе ролята на Констанс Блекууд в We Have Always lived in the Castle, филмова адаптация на едноименния криминален трилър на Шърли Джаксън. Участва редом с Хенри Кавил и сър Бен Кингсли в психологическия трилър Night Hunter, чиято премиера е на филмовия фестивал в Лос Анджелис на 28 септември 2018 г.
През 2019 г. Дадарио участва и продуцира два филма, романтичната комедия Can You Keep a Secret?, базиран на едноименния роман на Софи Кинсела и трилъра на ужасите We Summon the Darkness, режисиран от Марк Майерс.
През 2020 г. Дадарио озвучава Лоис Лейн в анимационния филм Superman: Man of Tomorrow и участва в игралния филм Lost Girls & Love Hotels. Има участие и в Songbird, първият филм, заснет в Лос Анджелис по време на пандемията от COVID-19.
През 2021 г. Дадарио получава главна роля в сериала на HBO „Белият лотос“ и във филма Die in a Gunfight. Ролята ѝ в „Белият лотос“ получава широко одобрение от критиката и ѝ носи номинация за награда „Еми“ за изключителна поддържаща женска роля в ограничен или антологичен сериал или филм през 2022 г.
От 2021 г. Александра Дадарио има връзка с продуцента Андрю Форм. На 2 декември 2021 г. двамата обявяват годежа си и се женят през юни 2022 г.